CELEX: 62020TN0530
Language: mt
Date: 2020-08-21 00:00:00
Title: Kawża T-530/20: Rikors ippreżentat fil-21 ta’ Awwissu 2020 – Interfloat u GMB vs Il-Kummissjoni

5.10.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 329/26
            
         
      Rikors ippreżentat fil-21 ta’ Awwissu 2020 – Interfloat u GMB vs Il-Kummissjoni
      (Kawża T-530/20)
      (2020/C 329/46)
      Lingwa tal-kawża: il-Ġermaniż
      
         Partijiet
      
      
         Rikorrenti: Interfloat Corp. (Ruggel, il-Liechtenstein) u GMB Glasmanufaktur Brandenburg GmbH (Tschernitz, il-Ġermanja) (rappreżentanti: U. Karpenstein u R. Sangi, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni K(2020) 3287 final tas-26 ta’ Mejju 2020 dwar il-miżuri SA.39990 (2016/C) (ex 2016/NN) (ex 2014/FC) (ex 2014/CP) – implimentati mill-Belġju għal Ducatt NV, u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw motiv wieħed.
      Ir-rikorrenti jsostnu li l-Kummissjoni ma setgħetx tagħlaq proċedura ta’ investigazzjoni formali li kienet infetħet minħabba lment imressaq mir-rikorrenti. Ir-Regolament tal-Kunsill (UE) 2015/1589 (1) (iktar ’il quddiem ir-“Regolament dwar il-proċedura ta’ għajnuna mill-Istat”) jipprevedi proċedura speċifika u rregolata b’mod eżawrjenti għall-għeluq tal-proċedura ta’ investigazzjoni formali. Dan jeħtieġ, b’mod partikolari, li l-proċedura ta’ investigazzjoni formali tiġi konkluża permezz ta’ waħda mill-erba’ tipi ta’ deċiżjonijiet stabbiliti b’mod eżawrjenti fl-Artikolu 9. L-għeluq ta’ proċedura ta’ investigazzjoni formali huwa previst biss sa fejn l-Istat Membru kkonċernat jirtira n-notifika tiegħu (Artikolu 10). Fid-deċiżjoni kkontestata, il-Kummissjoni ma kkunsidratx il-formulazzjoni, l-istruttura u l-għan tal-Artikolu 108(2) TFUE kif ukoll tar–Regolament dwar il-proċedura ta’ għajnuna mill-Istat u għalhekk kisret id-drittijiet proċedurali tar-rikorrenti fil-proċedura ta’ investigazzjoni formali. Effettivament ma hemmx ġustifikazzjoni suffiċjenti għall-għeluq tal-proċedura.
      
         (1)  Regolament tal-Kunsill (UE) 2015/1589 tat-13 ta' Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).